
SPOROČILO ZA MEDIJE
Nagrajenci Mestne občine Murska Sobota ob letošnjem kulturnem prazniku

Murska Sobota, 24. januar 2012- Mestna občina Murska Sobota je v Soboških novinah z dne 15.11.2011 objavila Razpis za podelitev nagrad ob slovenskem kulturnem prazniku. V razpisnem roku do 15. 12.2011 je prispelo 6 predlogov za podelitev nagrad. V skladu z 2. členom Odloka o nagradah ob kulturnem prazniku so bile razpisane naslednje nagrade: 
- denarna nagrado MOMS za vrhunske dosežke ali za življenjsko  delo na področju kulture,
- plaketa MOMS za pomembne dosežke na področju kulture,
- priznanje MOMS za uspešno delo na področju kulture,
- priznanje MOMS za uspešno delo mladih ustvarjalcev na področju kulture.

Na razpis so v  razpisnem roku so prispeli naslednji predlogi:

a) Predlog za podelitev denarne nagrade za vrhunske dosežke v kulturi:

- Ernest Ružič, 4.4.1941, Zvezna ulica 4, M. Sobota (Zveza Slovencev na   Madžarskem);

- Feri Lainšček, roj. 5.10.1959, Grajska ulica 16, M. Sobota (Slavistično društvo Prekmurja, 
  Prlekije in Porabja);

- Metod Žunec, 4.3.1974, Renški Podkraj 49a, Renče (MO SDS MS). 

b) Predlog za podelitev plakete za pomembne dosežke na področju kulture:

- Ernest Bransberger, 7.1.1929, Trstenjakova ul. 28, M. Sobota  (Društvo upokojencev MS);

-  Ambrož Pušnik, 28.1.1968, Cvetkova ulica 23, Murska Sobota (MO SDS MS).

c) Predlog  za podelitev priznanja  za uspešno delo mladih na področju kulture:

- Dušan Cigüt, roj. 28.6.1976, Kardoševa ulica 8, Murska Sobota (MO SDS MS).

O nagradah sklepa vsako leto Mestni svet Mestne občine Murska Sobota na predlog Komisije za nagrade in priznanja pri mestnem svetu Mestne občine Murska Sobota, ki si predhodno pridobi mnenje Komisije za kulturo pri županu Mestne občine Murska Sobota.

Komisija za kulturo se je sestala na svoji 2. seji, dne 9.1.2012. Na osnovi obširne razprave je Komisija za kulturo soglasno sprejela sklep, da se Komisiji za nagrade in priznanja poda naslednje mnenje za podelitev nagrad ob kulturnem prazniku:

1. denarno nagrado MOMS za vrhunske dosežke na področju kulture prejme Feri Lainšček,
1. plaketo MOMS za pomembne dosežke na področju kulture prejme Metod Žunec,
2. priznanje MOMS za uspešno delo in prispevek k razvoju kulturnih dejavnosti v občini prejmeta:  Ernest Bransberger in Dušan Cigüt. 
Komisija za nagrade in priznanja je obravnavala prispele vloge in mnenje Komisije za kulturo na seji, dne 16. januarja 2012. Komisija je v celoti soglašala z mnenjem komisije za kulturo glede podelitve vseh predlaganih nagrad. 
Na osnovi obširne in temeljite razprave o vseh predlaganih nagrajencih, je Komisija za nagrade in priznanja predlagala mestnemu svetu, da ob kulturnem prazniku v letu 2012 sprejme sklep o podelitvi nagrad ob kulturnem prazniku:
1. denarno nagrado Mestne občine Murska Sobota za vrhunske dosežke na področju kulture prejme Feri Lainšček
2. plaketo Mestne občine Murska Sobota za pomembne dosežke na področju kulture prejme Metod Žunec
3. priznanje Mestne občine Murska Sobota za uspešno delo in prispevek k razvoju kulturnih dejavnosti v občini prejmeta: 

           Ernest Bransberger in Dušan Cigüt. 
Mestni svet Mestne občine Murska Sobota je na 5. dopisni seji, ki je bila v času od 17.01. do 20.01.2012  predlagani sklep sprejel. Nagrade bodo podeljene v okviru Otvoritvene slovesnosti Evropske prestolnice kulture v partnerskem mestu Murska Sobota, dne  4.2.2012 ob 19.00 v Gledališču Park.
________________________________________________________________

Utemeljitev oz. predstavitev posameznih nagrajencev:
1. Feri Lainšček  
Predlagatelj navaja, da je letos mineva 30. let, kar je pri Pomurski založbi izšla skupinska pesniška zbirka Kot slutnja radovedano, v kateri se je poleg Milana Vincetiča in Valerije Perger literarno postavil tudi Feri Lainšček. V minulih treh desetletjih je Feri Lainšček svoje literarno ustvarjanje zvrstno razširil še na pripovedno prozo, dramatiko, scenaristiko in mladinsko književnost ter postal eno osrednjih vrhunskih pisateljskih imen sodobne slovenske književnosti. O tem pričajo uvrstitve njegovega literarnega opusa v literarnozgodovinske preglede slovenske književnosti, prevodi njegovih romanov v tuje jezike in literarne nagrade, ki jih je prejel. O vsem tem je predlagatelj priložil obširno dokumentacijo. Prav tako velja opozoriti na uvrstitve njegovih Lainščkovih literarnih del v osnovnošolske in srednješolske učbenike ter na šolska tekmovanja iz materinščine, ki ga potrjujejo kot kánonskega avtorja sodobne slovenske književnosti.

Lainščkova bibliografija od leta 1981 do 2010 obsega skupno 145 del in zajema: pesmi, romane, radijske igre, pesmi za otroke, zabavne radijske igre, novele, mladinske romane, sestavljanke, zloženke, gledališke igre za otroke, zbirke pesmic za otroke, roman v verzih, norčave zgodbe, prevode,… Pomemben del Lainškovega dela predstavlja tudi filmografija, kjer nastopa kot scenarist, koscenarist, avtor scenarija ali avtor literarne predloge: Porabje – kak nejga zelenoga konja, tak nega čednoga Slovenca; Halgato; Mokoš; Traktor, ljubezen in rock n roll; Petelinji zajtrk; Hit poletja; Občutek za veter; Nevidni orkester in Šanghaj. Pomemben je tudi njegov narečni literarni opus:  Srebrni breg, Mislice – pravljice, Deček na dedkovem kolesu;zbirka  Nikdar neboš znala; 
Lainšček je za svoje delo prejel številne nagrade in priznanja: nagrada Kresnik za najboljši slovenski roman za roman Namesto koga roža cveti (1992); nagrada Prešernovega sklada za roman Ki jo je megla prinesla (1995); nagrada za najboljšo slovensko mladinsko literarno delo za zbirko pravljic Mislice, Kajuhova nagrada za roman Raza in nagrada sklada Vladimir Slejko za roman Astralni niz (2000); nagrada Vesna na festivalu slovenskega filma v Portorožu za najboljši scenarij za TV film Hit poletja. Leta 2008 je Lainček bil uvrščen med deset finalistov za evropsko nagrado za najboljšo knjigo leta; leta 2010 nominiran za evropsko literarno nagrado IMPAC, istega leta je prejel prvo nagrado Centra za dramsko umetnost v Zagrebu za scenarij za celovečerni igrani film Črni klovn.
Predlagatelj navaja, da čeprav je pripovedni in izpovedni svet Lainščkove literature raznolik, pa je njegovo jedro slovenski panonski prostor, natančneje Prekmurje (tudi Murska Sobota), ki ga ‒ po “poetu prekmurskih ravnic” Mišku Kranjcu ‒ v duhu sodobnih literarno-filozofsko-psiholoških iskanj ponovno umetniško prepričljivo vrisuje v slovenski literarni zemljevid. Ali povedano v jeziku blagovne menjave, ki ga današnji svet menda bolj razume: Lainšček je s svojo literaturo kulturni promotor Prekmurja in Murske Sobote par excellence in zanju predstavlja neprecenljiv kulturni kapital.

2. Metod Žunec 
Metod Žunec je na glasbeni šoli v Murski Soboti obiskoval pouk klavirja, nato pa ob študiju sociologije študiral tudi solo petje. Debitiral je v operi Salomon in Balkis. Sodeloval je z orkestrom slovenske vojske, leta 2003 je v SNG Maribor pel glavno vlogo v svetovni praizvedbi slovenske opere Pesnik in upornik in še danes tam poje več glavnih vlog. V Verdijevi operi Fastaff poje tenorsko vlogo Fentona. Z orkestrom slovenske vojske in Orkestrom slovenske policije redno koncertira doma in v Italiji. Poleg navedenega je Metod od leta 2007 član terceta Eroika. Leta 2007 so nase prvič opozorili na Emi. Člani Eroike so klasično izobraženi in šolani pevci, brez dvoma tudi po strokovno tehnični plati povsem enakovredni pop-opernim pevcem, zbranim v slovitem kvartetu Il Divo. Premišljena kombinacija talenta, lepote, uglajenosti, glasovnih zmožnosti in obdelave večnih uspešnic v pop opera žanru je formula uspeha Eroike. Eroika je osvojila Slovenijo že s prvim albumom »Eroika«, z drugim »Nad mestom se dani« je še razširila svoj krog oboževalcev in s tretjim albumom »Življenje« marsikoga ponovno osvojili. Pri vseh treh je bil producent Patrik Greblo. Predlagatelj navaja, da je Metod Žunec gospod v pravem pomenu besede, »zaveden« Sobočan, Prekmurec, ki petje dojema kot vseživljenjsko učenje. Za vrhunske dosežke na področju glasbe, s katerimi se je občinska kultura z njegovo pomočjo uveljavila v širšem slovenskem prostoru je predlagan za dobitnika nagrade ob kulturnem prazniku.
3. Ernest Bransberger 
Društvo upokojencev Murska Sobota navaja, da je predlagani slikopleskar v pokoju. Ernest Bransberger je na željo po slikanju opozoril že v osnovni šoli in učitelji so takrat že pripravili njegovo prvo samostojno razstavo. Kljub vodenju samostojne obrti od leta 1958 do leta 1991, se ni niti za trenutek odpovedal svoji veliki ljubezni – likovnemu ustvarjanju, po upokojitvi pa se ji je posvetil popolnoma. Njegovi motivi so zelo raznoliki, od sinjine morja, do prekmurskih cimprač, starih šeg in navad, do mrtvic Mure, predvsem pa ne manjkajo lovski motivi. Pri delu uporablja različne tehnike. Njegove likovne upodobitve ohranjajo preteklost Murske Sobote, prekmurskega človeka in čudovite naravne dediščine.  Prvo samostojno razstavo je imel na Cankovi leta 1953, od takrat pa do danes je doma in v tujini imel okrog 50 samostojnih razstav in 60 skupinskih. Več razstav je bilo na Madžarskem, Avstriji, Nemčiji, doma pa v Ljubljani, Celju, Ptuju, Bledu, Izoli, Murski Soboti, Moravskih Toplicah, v Radencih, Lendavi, v Gradu na Goričkem, Bogojini in drugje.  Leta 2005 je v svoji rojstni hiši v Korovcih ustanovil galerijo, kjer vsako leto razstavljajo različni likovni ustvarjalci, prav tako pa vsako leto organizira likovne kolonijo, ki se jih udeležujejo amaterski in akademski slikarji.
Predlagatelj je prepričan, da je Ernest Bransberger na področju kulture v svojem dolgoletnem likovnem ustvarjanju veliko prispeval k razvoju likovne ljubiteljske kulturne dejavnosti v občini  in regiji.
4. Dušan Cigüt  
Predlagatelj navaja, da verjetno marsikdo predlaganega po imenu ne pozna, na videz pa ga pozna marsikateri obiskovalec PIŠK, kjer je Dušan delal. Bivši sodelavci ga opisujejo kot izredno marljivega in poslušnega delavca, ki je pripravljen nesebično pomagati, prijatelji pa kot iskrenega, veselega in vedno pozitivnega fanta. Kljub temu, da ima status invalida, za iskanje knjig na policah knjižnice, skorajda ne potrebuje računalnika, saj so knjige njegova velika strast. Že kot otrok je Dušan redno obiskoval knjižnico, sprva je med počitnicami pomagal zlagati knjige, kasneje je to počel vsak dan. Za njim je več kot 10 let prostovoljnega dela v knjižnici. Predlagatelj navaja, da ima Dušan poseben in spoštljiv odnos do knjig in to v času, ko je bralna kultura na zelo nizki ravni. Zato ga predlagajo za dobitnika priznanja MOMS za uspešno delo na področju kulture. Dušan je zaradi edinstvenega odnosa do knjige lahko vzgled mladi generaciji, predvsem pa dokaz za to, da je knjiga in njihovo branje lahko velika in dragocena vrednota, ki v času računalnikov in novih medijev vedno bolj izgublja svoj pomen. 
